***Монгол Улсын Их Хурлын 2013 оны хаврын ээлжит чуулганы Төсвийн байнгын хорооны хуралдаан 4 дүгээр сарын 09-ний өдрийн 13 цаг 25 минутад Төрийн ордны “Б” танхимд эхлэв.***

 Байнгын хорооны дарга Ц.Даваасүрэн ирц, хэлэлцэх асуудлыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэй байв. Үүнд:*

 ***Чөлөөтэй:*** *С.Баярцогт, Я.Санжмятав, Ч.Улаан, С.Оюун, Л.Эрдэнэчимэг.*

 ***Тасалсан:*** *Р.Амаржаргал, Л.Гантөмөр, Б.Наранхүү, Д.Хаянхярваа.*

 ***Нэг. “Дахин санал хураалтын зардал батлах тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Улсын бүртгэлийн ерөнхий газрын дарга Ц.Пүрэвдорж, Мэдээллийн технологийн газрын дарга Б.Чимэддорж, Санхүү, бүртгэлийн хэлтсийн дарга Б.Өүлэн-Үжин, Сангийн яамны Төсвийн зарлагын хэлтсийн дарга О.Хуягцогт, Сонгуулийн ерөнхий хорооны Ажлын албаны дарга Д.Баяндүүрэн, Захиргаа, санхүүгийн хэлтсийн ахлах референт Ж.Оюунгэрэл, Улсын Их Хурлын Төсвийн байнгын хорооны ажлын албаны ахлах зөвлөх Ё.Мөнхбаатар, Төрийн байгуулалтын байнгын хорооны ажлын албаны зөвлөх Ж.Бямбадулам, Төсвийн байнгын хорооны ажлын албаны референт Г.Нарантуяа нарын бүрэлдэхүүнтэй ажлын хэсэг байлцав.

 Улсын Их Хурлын гишүүн Д.Дэмбэрэл, Ц.Даваасүрэн нарын асуусан асуултад ажлын хэсгээс Ч.Содномцэрэн, О.Хуягцогт нар хариулж, тайлбар хийв.

 **Ц.Даваасүрэн:** 1. Улсын Их Хурлын гишүүн Д.Дэмбэрэлийн гаргасан “радио, телевизийн сурталчилгааны мониторинг хийхэд шаардагдах 91 сая төгрөгийн зардлыг Ерөнхийлөгчийн сонгуулийн зардлын батлагдсан төсөвт багтаан хяналт тавьж зарцуулахыг Сонгуулийн ерөнхий хорооны даргад зөвшөөрсүгэй.” гэсэн саналыг дэмжиж байгаа гишүүд гараа өргөнө үү.

 Зөвшөөрсөн 10

 Татгалзсан 0

 Бүгд 10

 Гишүүдийн 100 хувийн саналаар дэмжигдлээ.

 *Дээрх саналтай холбогдуулан Улсын Их Хурлын гишүүн Д.Дэмбэрэл протоколд тэмдэглэл үлдээв.*

 2. Дахин санал хураалтын зардлыг 397 сая 473 мянга 328 төгрөгөөр баталсугай гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 1

 Бүгд 10

 Гишүүдийн олонхийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Н.Батбаяр Төрийн байгуулалтын байнгын хороонд танилцуулахаар тогтов.

 ***Хоёр. “Монгол Улсын Ерөнхийлөгчийн сонгуулийн зардлын хэмжээг батлах тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Улсын бүртгэлийн ерөнхий газрын дарга Ц.Пүрэвдорж, Мэдээллийн технологийн газрын дарга Б.Чимэддорж, Санхүү, бүртгэлийн хэлтсийн дарга Б.Өүлэн-Үжин, Сангийн яамны Төсвийн зарлагын хэлтсийн дарга О.Хуягцогт, Сонгуулийн ерөнхий хорооны Ажлын албаны дарга Д.Баяндүүрэн, Захиргаа, санхүүгийн хэлтсийн ахлах референт Ж.Оюунгэрэл, Улсын Их Хурлын Төсвийн байнгын хорооны ажлын албаны ахлах зөвлөх Ё.Мөнхбаатар, Төрийн байгуулалтын байнгын хорооны ажлын албаны зөвлөх М.Элбэгдорж, Төсвийн байнгын хорооны ажлын албаны референт Г.Нарантуяа нарын бүрэлдэхүүнтэй ажлын хэсэг байлцав.

 Улсын Их Хурлын гишүүн Д.Дэмбэрэл, М.Зоригт, Д.Эрдэнэбат нарын гаргасан саналтай холбогдуулан Төрийн байгуулалтын байнгын хорооны ажлын албаны зөвлөх М.Элбэгдорж тайлбар хэлэв.

Тогтоолын төсөлтэй холбогдуулан Улсын Их Хурлын гишүүн Д.Дэмбэрэлийн асуусан асуултад ажлын хэсгээс Ч.Содномцэрэн хариулж, тайлбар хийв.

 Улсын Их Хурлын гишүүн Д.Дэмбэрэл, М.Зоригт, Д.Эрдэнэбат нар санал хэлэв.

 Сонгуулийн ерөнхий хорооны дарга Ч.Содномцэрэн 15.8 гэж оруулсан саналаа татаж, дахин санал хураалтын 397 сая төгрөг, Шударга өрсөлдөөний 91 сая төгрөгийг шийдэж өгөхийг хүсэж байгаагаа илэрхийлэв.

 **Ц.Даваасүрэн:** 1.Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөл нь Монгол Улсын 2013 оны төсвийн тухай хуулиар шийдэгдсэн тул хэлэлцэх шаардлагагүй гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 1

 Бүгд 10

 Гишүүдийн олонхийн саналаар санал дэмжигдлээ.

 Байнгын хорооноос гарах санал, дүгнэлтийг Төрийн байгуулалтын байнгын хороонд хүргүүлэхээр тогтов.

 *Хуралдаан 14 цаг 05 минутад өндөрлөв.*

**Тэмдэглэлтэй танилцсан:**

ТӨСВИЙН БАЙНГЫН ХОРООНЫ ДАРГА Ц.ДАВААСҮРЭН

 **Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

 **МОНГОЛ УЛСЫН ИХ ХУРЛЫН 2013 ОНЫ ХАВРЫН ЭЭЛЖИТ**

 **ЧУУЛГАНЫ ТӨСВИЙН БАЙНГЫН ХОРООНЫ 4 ДҮГЭЭР**

 **САРЫН 09-НИЙ ӨДРИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Ц.Даваасүрэн:** -Ирцийг танилцуулъя. Даваасүрэн, Болор, Сономпил, Д.Эрдэнэбат гишүүд ирсэн байна. Ирц 52.6 хувьтай байгаа учраас Төсвийн байнгын хорооны 2013 оны 4 дүгээр сарын 09-ний өдрийн хуралдааны ирц хангалттай байна гэж үзэж, хуралдааныг эхлүүлье.

 Өнөөдрийн хуралдаанаар хэлэлцэх асуудлыг гишүүдэд танилцуулъя.

 Эхний асуудал, Дахин санал хураалтын зардал батлах тухай Улсын Их Хурлын тогтоолын төсөл байна.

 Хоёрт, Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөл. Эдгээр тогтоолын төслийг хэлэлцэхээр Байнгын хороонд ирүүлсэн байна.

 Хэлэлцэх асуудалтай холбогдуулан асуух асуулт, санал хэлэх гишүүн байна уу?

 Энэ дээр би нэг санал хэлчихье. Тэгэхээр энэ Ерөнхийлөгчийн сонгуулийн зардлын хэмжээг бид нар баталчихсан хэмжээ байгаа юм. Ерөнхийлөгчийн сонгуулийн хуулийн 14-т “тухай бүр” гэж байгаа юм. “Тухайн бүр” гэдэг маань бол тухайн сонгуультай жил гэсэн үг. Жил бүр байдаггүй. Тухайн сонгуультай жилийн хувьд хүн амын тоонд нь, Улсын бүртгэлийн газрын гаргаж өгсөн тэр тоог үндэслээд Улсын Их Хурлын 2013 оны төсөвт энэ хэмжээг батлаад өгчихсөн байгаа юм.

 Харин дахин санал хураалтын зардал нь тухайн төсвийг хэлэлцэж байх үед ороогүй байсан учраас, хэлэлцэгдээгүй байсан учраас, харин эхний асуудлын хувьд одоо баталсан байгаа 2013 оны Сонгуулийн ерөнхий хорооны төсөвт байгаа Ерөнхийлөгчийн сонгууль явуулах зардлын хэмжээнд багтааж гэж ингэж шийдвэр гаргаж өгөх л асуудал байна гэж би хараад байгаа юм. Тэрнээс биш, Ерөнхийлөгчийн сонгуулийн зардал хүрэхгүй болсныг одоо асуудал хэлэлцүүлж, ийм өөрчлөлт оруулах шаардлага байх байсан.

 Миний ойлгож байгаагаар бол энэ сонгуулийн зардлын дүн хангалттай байна гэж үзэж байна. Дээр нь дахин санал хураалтын зардлыг оруулаад явуулахад энэ төсөв хүрэлцэж байгаа гэж ингэж би ойлгож байгаа. Тэгэхээр энэ зөв үү? Яагаад гэвэл би нэгэнт батлагдсан төсвийг дахиж хэлэлцэх шаардлагагүй. Харин тэр дүнд нь багтаагаад дахин санал хураалт явуулах зардлыг одоо гаргаж хэрэгжүүлье гэсэн ийм чиглэлийг тогтоолоор өгчихөж болно гэж бодож байна. Та бүхэн, Сонгуулийн ерөнхий хороо энэ дээр нэг хариулт өгөөч.

 **Ч.Содномцэрэн:** -2013 оны улсын төсвийн тухай хуулинд сонгуулийн зардлыг 17 тэрбум 209 сая 491.7 төгрөгөөр баталж өгсөн. Улсын Их Хурлаар энэ төсөв батлагдсан. Ерөнхийлөгчийн сонгуулийн тухай хуулинд хүн амын тоонд түшиглэн тооцон гаргасан Сонгуулийн ерөнхий хорооны саналыг үндэслэн Улсын Их Хурал тухай бүр батална гэсэн ийм заалт байгаа. Бид тухай бүр Улсын Их Хурал тухайн жил нь Ерөнхийлөгчийн сонгуультай учраас энэ төсвийг баталж өгсөн гэж ингэж ойлгож байгаа. Сангийн яамнаас Сонгуулийн ерөнхий хороонд төсвийн хуваарилалтыг ирүүлсэн. Сар, сараар төсвийг 17.2 тэрбум төгрөгийг хуваарилаад ирүүлсэн байгаа юм. Энэ төсөвтөө Сонгуулийн ерөнхий хороо багтаагаад энэ Ерөнхийлөгчийн сонгуулийг зохион байгуулах бүрэн бололцоотой гэж үзэж байгаа юм.

 Өнөөдөр Улсын Их Хурал Төсвийн байнгын хороонд бид ямар санал оруулж ирж байгаа вэ гэвэл энэ дахин санал хураалтын зардал манайд байхгүй байгаа. Их Хурлын сонгуулийн үеэр дахин санал хураалтын зардал оны эцсээр байсан. Он дамжсан учраас Сонгуулийн ерөнхий хорооноос энэ зардлыг буцаагаад татчихсан байгаа. Тэр тухайн ондоо ашиглаж чадаагүй учраас энэ зардлыг буцаагаад татчихсан. Тийм учраас Ерөнхийлөгчийн сонгуулийн 17.2 тэрбум төгрөгөөс энэ дахин санал хураалтын зардал гаргахыг зөвшөөрсөн ийм шийдвэр гаргаж өгөөч гэж бид хүсэлт тавьж байгаа юм.

 Хоёрт, өөр нэг асуудал бол төсөв батлагдсаны дараа Ерөнхийлөгчийн сонгуулийн тухай хууль батлагдсан. Ерөнхийлөгчийн сонгуулийн тухай хуулинд радио, телевизээр хийх сурталчилгаанд хяналт тавьж, дүгнэлт гаргах эрхийг Шударга өрсөлдөөн, хэрэглэгчийн төлөө газарт өгсөн. Ингээд Шударга өрсөлдөөн, хэрэглэгчийн төлөө газар бол Төсвийн байнгын хороо, манайх хоёрт өчигдөр бичиг ирүүлсэн. Эндээ хяналт тавьж, дүгнэлт гаргахад шаардагдах зардлын хэмжээг шийдэж өгөөч гэсэн ийм бичиг ирсэн байгаа. Тэгээд энэ хоёр асуудлыг Төсвийн байнгын хороонд тавьж байгаа юм.

 **Ц.Даваасүрэн:** -Тэгэхээр ингэж л ойлгогдоод байна. Ерөнхийлөгчийн сонгуулийн бидний баталж өгсөн төсөв бол хүрэлцээтэй юм байна. Тэгэхээр бид хэлэлцье. Хоёр асуудлыг хоёуланг нь хэлэлцье. Тэгээд хэлэлцээд энийг баталж өгсөн. Тэр баталж өгсөн хэмжээндээ бид харин дахин санал хураалт явуулах зардлыг гарга гэсэн тийм шийдвэр гаргаж өгөх шаардлагатай юм байна гэж би ойлгоод байна.

 Нэмж хэлээд байгаа асуудлуудыг өргөн баригдаагүй учраас болохгүй болчихож байгаа юм. Улсын Их Хурлын гишүүн санал гаргаад, зарчмын зөрүүтэй саналын томъёолол хураалгачихвал болохоор байна уу гэдгийг манай хуулийнхан нэг хараадах уу? Тэгвэл хоёр асуудлаа хэлэлцье.

 Хэлэлцэх эсэхийг нь дэмжье гэсэн гишүүд гараа өргөнө үү. Дахин санал хураалтын зардлыг Ерөнхийлөгчийн сонгуулийнхаа төсөвт багтаа гэсэн эхний шийдвэрийг гаргаж өгөөд, хоёр дахь дээр нь Ерөнхийлөгчийн сонгуулийн зардлыг тэртэй тэргүй баталчихсан учраас энийг дахин хэлэлцэх шаардлагагүй гэсэн ийм л юм болчихоод байна л даа.

 **Д.Эрдэнэбат:** -Дахин санал хураалт чинь Ерөнхийлөгчийн сонгуулийн зардал биш шүү дээ.

 **Ц.Даваасүрэн:** -Гэхдээ тэр төсвөөс гаргахаар болчихоод байгаа юм. Тэр төсөв нь хүрэлцэхээр байгаа юм байна. Тэгэхээр дахин санал хураах. Одоо ингээд явчихъя.

 Эхний асуудалдаа оръё.

 “Дахин санал хураалтын зардал батлах тухай” Улсын Их Хурлын тогтоолын төслийн хэлэлцэж эхэлье.

 Асуух асуулттай гишүүн байна уу?

 -Дэмбэрэл гишүүн асуултаа асууя.

 **Д.Дэмбэрэл:** -Дахин санал хураалтын зардал Улсын Их Хурлын чуулганаар хууль батлагдах үед нэгдүгээрт тусгагдаагүй юм уу? Тусгагдсан юм бол энэ зардал яагаад хойшлогдов? Ер нь хэдээр тусгагдсан байсан бэ? Одоо 392 сая төгрөгөөр энэ зардлыг дахин санал хураалтын зардлыг та нар санал болгож байна шүү дээ. Анх дахин санал хураалтын зардлыг хэдээр тусгаж байсан бэ? Улсын Их Хурлын чуулганд асуудал оруулахдаа, төсөв хэлэлцэх үед? Энэ асуултын хариуг эхлээд авъя.

 Хоёрдугаарт, 392 сая төгрөгийн асуудлыг одоогийн 15.8 тэрбум төгрөг гэдэг дотроо багтааж гаргая гэдгээр санал орж ирж байгаа юм уу, 17 тэрбум төгрөг дотроосоо 392 сая төгрөгийг сугалж авъя, тусад нь тогтоол гаргаж өг гэж хэлэх гээд байгаа юм уу? Эдгээр асуудлуудыг нэг хариулаад орхиё.

 **Ц.Даваасүрэн:** -Содномцэрэн дарга хариулъя.

 **Ч.Содномцэрэн:** -Дэмбэрэл гишүүний асуултад хариулъя. 2012 оны Улсын Их Хурлын сонгуулийн зардлын төсөвт болзошгүй ажлын зардал гэж 300 сая төгрөг төсөвлөгдсөн байсан. Нийтдээ төсөвлөгдсөн зардлаас 3.4 тэрбум төгрөгийг буцааж улсын төсөвт нь оруулсан байгаа.

 Энэ оны эцсээр бид нар хэрвээ дахин санал хураалт ондоо багтаж явахаар байсан бол Сонгуулийн ерөнхий хороо дахин санал хураалтын зардлыг гаргах бүрэн бололцоотой байсан. Ингээд он дамжсан учраас төсөвт энэ хэмнэгдсэн мөнгө буцааж татагдсан байгаа. Одоогоор 17.2 тэрбум төгрөгөөсөө дахин санал хураалтын зардлыг гаргах шийдвэрийг Их Хурал гаргаж өгвөл бид нар 17.2 тэрбумаасаа гаргаад дахин санал хураалтаа явуулчих бололцоотой.

 **Ц.Даваасүрэн:** -Өөрөөр хэлбэл, Ерөнхийлөгчийн сонгууль явуулах зардлын төсвийн хэмжээнд багтаачих бололцоо байна гэсэн тийм үг. Тийм ээ?

 **Ч.Содномцэрэн:** -Тийм бололцоо байгаа юм. Энэ төсөвтөө багтаагаад дахин санал хураалтаа явуулчихна. Ерөнхийлөгчийнхөө сонгуулийг явуулах юм.

 **Ц.Даваасүрэн:** -Дэмбэрэл гишүүн тодруулъя.

 **Д.Дэмбэрэл:** -За, ойлголоо. Сангийн яам танай оруулж ирж байгаа энэ статъя нэг бүрээр нь Сангийн яамтай тохирч, Сангийн яамтай хамтарч хэмнэж байгаа юм уу, Сонгуулийн ерөнхий хороо дангаараа асуудлаа оруулж ирж байна уу? Ер нь Сангийн яамны 392 сая гэдэг тоог та нар тавьж байгаа юм уу, Сангийн яам ингээд. Хуучин 340 сая төгрөгт багтах юм байна гэж ойлголт авлаа. Гэтэл 92 болоод энэ нэмэгдээд байгаа явдал нь, та нар энийг ер нь хэн төлөвлөөд байна вэ? Их Хуралд оруулж ирэхдээ.

 **Ц.Даваасүрэн:** -Эхлээд Содномцэрэн дарга, дараа нь Сангийн яам хариулаарай.

 **Ч.Содномцэрэн:** -Анх бид нар тойргийн хорооноос санал авч байгаа юм. Дахин санал хураалт явуулах шийдвэрийг хуулиараа тойргийн хороо гаргадаг. Тэгээд тойргийн хорооноос анх 392.9 сая төгрөгийн санал орж ирсэн. Дээрээс нь Улсын бүртгэлийн ерөнхий газраас манайд бас санал ирүүлсэн. Бүртгэлийн ерөнхий газар бол энэ дахин санал хураалтад бүртгэлийн ажилтан нь итгэмжлэгдсэн ажилтнууд ажиллана. 392 дээр нэмэх нь 124.8 сая төгрөг бүртгэлийн ажилтнуудын зардал. Дээр нь энэ машины программ хангамжтай холбоотой тэр компаниас 64.5 мянган долларын санал орж ирсэн. Ингээд нийлүүлэхээр энэ нь нийтдээ 600-аад сая төгрөгийн санал бид нар авсан. Энийг Сонгуулийн ерөнхий хороо хянаж үзээд одоогийн 397.4 сая төгрөгийн саналыг оруулж ирж байгаа юм. Үндсэндээ бараг 50 орчим хувиар багасгаж орж ирж байгаа юм. Энэ яагаад багасгасан бэ гэхээр тэр программ хангамж, машиныг цэвэрлэх бэлэн байдалд нь оруулах дээр манай Мэдээлэл, технологийн төвийн инженерүүд бид нар одоо хоёр удаагийн сонгуулийг зохион байгуулчихлаа. Ийм, ийм ажлыг бид нар хийх бололцоотой болчихлоо гээд ингээд энэ зардлуудыг бид нар хассан.

 Бүртгэлийн зардлыг бас 50 гаруй хувиар багасгасан. Яагаад вэ гэхээр энэ бол бүртгэлийн өөрийнх нь дотоод ажилтнуудынхаа хүч бололцоог дайчилж ажиллуул, Их Хурал орон нутгийнхыг гаднаас хүн авч хөлсөөр ажиллуулдаг ийм юмаа багасга гэдэг чиглэл өгөөд. Тойргийн хороог бид нар бас дарга нарыг нь хүлээж авч уулзаад, зардлаа багасга, ийм их зардлаар явуулахгүй ээ, зардлаа хэмнэе гэдэг ийм чиглэл өгөөд үндсэндээ 50 орчим хувиар багасгаж орж ирж байгаа юм.

 **Ц.Даваасүрэн:** -Сангийн яамнаас хэн байна вэ? Хуягцогт хариул.

 **О.Хуягцогт:** -Сангийн яамнаас 2013 онд Ерөнхийлөгчийн сонгууль зохион байгуулахтай холбоотойгоор Сонгуулийн ерөнхий хорооноос тавьсан санал, мөн Улсын бүртгэлийн ерөнхий газар, Төрийн тусгай хамгаалалтын газар, Цагдаагийн ерөнхий газраас тавьсан саналыг тэр саналынх нь дагуу 2013 оны төсөвт тусгасан. Ингээд Сонгуулийн ерөнхий хороон дээр 17.2 тэрбум, Улсын бүртгэлийн ерөнхий газар дээр сонгууль зохион байгуулахтай холбоотой 2.7 тэрбум, Цагдаагийн ерөнхий газар, Төрийн тусгай хамгаалалт дээр тус бүр 230-250 сая төгрөгийн төсвийг батлуулсан.

 Энэ орж ирж байгаа тогтоол дээр Сангийн яам санал хянаж оролцоогүй. Төсвийн тухай хуулиараа бол төсвийн ерөнхийлөн захирагч нь батлагдсан урсгал зардлыг үр дүнтэй, үр ашигтай зохион байгуулах, тэрний хэрэгжилтийг хангах ийм бүрэн эрхтэй учраас Сонгуулийн ерөнхий хорооноос ингэж оруулж ирж байна гэж ойлгож байгаа юм.

 **Ц.Даваасүрэн:** -Өөр асуулттай гишүүн байхгүй учраас асуултаа тасалъя.

 Санал хэлэх гишүүн байна уу?

 Шударга өрсөлдөөн зохицуулах газраас тавиад байгаа асуудал байна шүү дээ, энийг гишүүн томъёолол гаргаад зарчмын зөрүүтэй саналын томъёолол хураалгачихаад энийг яриад явах бололцоо байна уу? Манай хуулийнхаас хүмүүс байна уу? Дахиад ийм зардал гэж орж ирээд байх асуудал гарах вий.

 Байнгын хорооны санал гаргаад явчихъя. Тэр зайлшгүй юу? Тэрэн дээр нэг хариулчих. Шударга өрсөлдөөн зохицуулах газар ялангуяа тэр мөнгийг зайлшгүй гаргах шаардлагатай, хуулийн үндэслэл нь ямар үндэслэл байна вэ гэдэг талаар нэг тайлбар өгчихөөч, Содномцэрэн дарга.

 **Ч.Содномцэрэн:** -Энэ Ерөнхийлөгчийн сонгуулийн тухай хуулин дээр радио, телевизээр явуулах сурталчилгаанд Шударга өрсөлдөөн, хэрэглэгчийн төлөө газар хяналт тавьж дүгнэлт гаргах ийм хуулийн заалт байгаа юм. Энэ хяналт тавьж, дүгнэлт гаргах заалтынхаа дагуу радио, телевиз дээр бид мониторинг хийнэ, тэгээд.

 **Ц.Даваасүрэн:** -Зардлын хэмжээ 100 сая гэдэг чинь арай их юм биш үү?

 **Ч.Содномцэрэн:** -Зардлын хэмжээ нь Сонгуулийн ерөнхий хороо Төсвийн байнгын хороонд анх ирүүлэхдээ 299 сая төгрөгөөр оруулж ирсэн юм. Тэгээд Сонгуулийн ерөнхий хороо энийг хянаж үзээд 91.5 сая төгрөг байж болох юм гэсэн ийм саналыг оруулж байгаа юм.

 **Ц.Даваасүрэн:** -Яг гол зардлыг та тодруул даа.

 **Ч.Содномцэрэн:** -Гол зардал нь хэвлэл, мэдээллийн хэрэгслээр мониторинг хийх зардал нь 30 сая төгрөг гэж байгаа юм. Хэвлэл, мэдээллийнхэнд зориулсан гарын авлага гаргана, энэ 10 сая төгрөг. Хэвлэмэл хуудас гаргана, 9 сая төгрөг. Зөвлөмж гаргана, 2.5 сая төгрөг. Унааны зардал гээд зүүн бүсэд 1.5 сая төгрөг гэх мэтчилэнгээр ийм зардлууд гарна гээд гаргасан байгаа юм. Хангайн бүсэд 1.4 сая төгрөг. Төвийн бүсэд 1.8 сая төгрөгийн унааны зардал гаргана гэсэн ийм тооцоо хийсэн байгаа юм.

 **Ц.Даваасүрэн:** -За, тэгвэл та бүгд хянасан байна. 91 сая гэж хянасан байна. Яг энэ асуудлаар санал хэлэх гишүүн байна уу? Хэвлэлд мониторинг хийх зардал нэмж орж ирэх гээд байна шүү дээ.

 -Алга уу?

 Дэмбэрэл гишүүн.

 **Д.Дэмбэрэл:** -Энэ чинь Сонгуулийн ерөнхий хорооны өөрийнх нь зардал гээд баахан зардал байж байгаа шүү дээ. 4 тэрбум, тийм ээ? Сонгуулийн ерөнхий хорооны энэ хяналт тавих, бусад байгууллагатай хамтран ажиллах энэ юм чинь тэрэнд багтаад явчихаж, та нар гаргаад явчихаж болдоггүй юм уу?

 **Ц.Даваасүрэн:** -Ерөнхийлөн захирагчийн эрх хэмжээний хүрээнд.

 **Ч.Содномцэрэн:** -Энэ ийм учиртай байгаа юм. Хуулинд нэг бүрчлэн заачихсан. Нэр дэвшигчийн хамгаалалтын зардал, саналын хуудасны зардал, сонгуулийн дүн мэдээ, маягтын зардал гээд ингээд заачихсан. Яг ингээд энэ зүйл, заалтаар нь аваад үзэхээр яг энэ Шударга өрсөлдөөн, хэрэглэгчийн төлөө газраас хэвлэл, мэдээлэлд хяналт тавих зардал гэсэн зүйл, заалт байхгүй байгаа юм. Яагаад вэ гэхээр энэ төсөв батлагдсаны дараа хууль нь батлагдсан байхгүй юу. Хууль нь батлагдчихсан. Тэгээд ер нь тэр зардал нь хуулиндаа яг энэ зүйл, ангиараа ороогүй юм билээ.

 Өнөөдрийн Байнгын хороонд танилцуулж байгаа манай зардал бол яг зүйл, заалтаараа. Ерөөсөө л ингээд. Саналын хуудасны зардлыг өөр зүйлд зарцуулж болохгүй.

 **Ц.Даваасүрэн:** -Тэгвэл ийм зүйл таараад байна шүү дээ. 91 саяыг нэмж өгье. Одоо батлагдсан Ерөнхийлөгчийн сонгуулийн зардалдаа багтааж чадах юм уу?

 **Ч.Содномцэрэн:** -Багтана.

 **Ц.Даваасүрэн:** -Багтах юм байна. Тэгвэл хэмжээг нь зааж өгөхгүйгээр Байнгын хорооноос та нар өөрсдөө хянаад, энэ хэвлэлд мониторинг хийх зардлыг санхүүжүүл гэсэн тийм саналын томъёолол гаргаж хураалгавал болохоор байна уу? Гишүүд юу гэж үзэж байна вэ? Хэмжээг нь зааж өгөхгүй, өөрсдөө хянаад.

 **Д.Дэмбэрэл:** -Тэгээд протоколд тэмдэглүүлээд.

 **Н.Батбаяр:** -Зардлаа төсөвтөө багтаагаад, тийм үү?

 **Ц.Даваасүрэн:** -Тийм, багтаа гэсэн чиглэл өгөөд.

 **Д.Дэмбэрэл:** -***Саяын хэлээд байгаа тоондоо багтаа, тэгээд захирагчийнхаа төвшинд зохицуул гэж протоколд тэмдэглээд, тэр протоколын бичгийг Байнгын хорооноос Сонгуулийн ерөнхий хороонд өгчихмөөр байна. Тодруулбал: Улсын Их Хурлын гишүүн Д.Дэмбэрэлийн гаргасан “радио, телевизийн сурталчилгааны мониторинг хийхэд шаардагдах 91 сая төгрөгийн зардлыг Ерөнхийлөгчийн сонгуулийн зардлын батлагдсан төсөвт багтаан хяналт тавьж зарцуулахыг Сонгуулийн ерөнхий хорооны даргад зөвшөөрсүгэй.” гэж тэмдэглүүлэв.***

*Танилцсан:* *Улсын Их Хурлын гишүүн Д.Дэмбэрэл.*

 **Ц.Даваасүрэн:** -За, тэгье. Тэгвэл ингэх нь байна шүү дээ. Зарчмын зөрүүтэй саналын томъёоллоор хураалгая. Санаачлагч нь Байнгын хороо. Тийм байх аа?

 -Дэмбэрэл гишүүнээр явах юм уу?

 Дэмбэрэл гишүүний саналын томъёоллоор радио, телевизийн сурталчилгааны мониторинг хийхэд шаардагдах 91 сая төгрөгийн зардлыг Ерөнхийлөгчийн сонгуулийн зардлын батлагдсан төсөвтөө багтаан хяналт тавьж зарцуулах гэсэн ийм саналын томъёоллоор санал хураалт явуулъя.

 **Д.Дэмбэрэл:** -Багтаан зарцуулахыг ерөнхий хорооны даргад зөвшөөрсүгэй.

 **Ц.Даваасүрэн:** -Багтаан зарцуулахыг зөвшөөрсүгэй. Энэ аягүй бол тогтоолын заалт болж орох нь байна шүү. Энэ чинь эхний асуудлаар тогтоол гарч байгаа шүү дээ. Дахин санал хураалтын зардал дотор “гэсэн заалт нэмэх” гэдгээр.

 Энэ саналыг дэмжиж байгаа гишүүд гараа өргөнө үү.

 Зөвшөөрсөн 10

 Татгалзсан 0

 Бүгд 10

 Дэмжигдлээ.

 Эхний асуудал дээр дахин санал хураалтын зардал батлах тухай тогтоол дээр эхнийхээрээ бол та бүгдийн оруулж ирсэн дахин санал хураалтын зардал. Хоёр дахь заалтаар радио, телевизийн сурталчилгаанд мониторинг хийх зардал гэсэн ийм хоёр заалттай тогтоол болж батлагдах нь ээ. Ингээд тогтоолыг.

 **Ё.Мөнхбаатар:** -Дарга аа, эхнийх бол шууд батална шүү дээ. Яагаад гэвэл дахин санал хураалт шүү дээ. Одоо бид эхлээд энийгээ баталчих хэрэгтэй.

 **Ц.Даваасүрэн:** -За. Тэгвэл дэгээрээ ингэж явах юм байна. Дахин санал хураалтын зардлыг хэдэн тэрбум билээ? Яг хэд вэ?

 **Ё.Мөнхбаатар:** -300-н, энд байна.

 **Ц.Даваасүрэн:** -Дахин санал хураалтын зардлыг 397 сая 473 мянга 328 төгрөгөөр баталсугай гэсэн саналыг дэмжиж байгаа гишүүд гараа өргөнө үү. Хэмжээг нь баталж өгөх ёстой юм байна.

 **Н.Батбаяр:** -Тэгээд Их Хурал уруу орно шүү дээ.

 **Ц.Даваасүрэн:** -Үгүй ээ, бид нар энэ хэмжээг нь Их Хурал уруу.

 Зөвшөөрсөн 9

 Татгалзсан 1

 Бүгд 10

 Дэмжигдлээ.

 Дахин санал хураалтын зардал батлах тухай Улсын Их Хурлын тогтоолын төсвийг Төсвийн байнгын хороогоор хэлэлцсэн талаарх санал, дүгнэлтийг Төрийн байгуулалтын байнгын хороонд манайхаас хэн байгаа билээ?

 -Батбаяр гишүүн танилцуулъя, дүгнэлтийг.

 Ингээд эхний асуудал хэлэлцэгдэж дууслаа.

 Хоёр дахь асуудал.

 ***Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөл гэж байгаа.***

Энэ бол, зардлын хэмжээг бид 2013 оны төсөв батлахдаа баталчихсан байгаа юм. Гэхдээ бид хэлэлцээд дахин баталсан гэж үзвэл дахин баталчихсан гэж үзээд дүгнэлтээ Төрийн байгуулалтын байнгын хороонд хүргэх шаардлагатай болж байх шиг байна. Энэ асуудлаар асуулттай гишүүн байна уу?

 -Дэмбэрэл гишүүн асууя.

 **Д.Дэмбэрэл:** -Тогтоолын төслийг оруулж ирж байгаа явдал нь бас ийм зарчим ажиглагдаад байгаа юм л даа. Нийтдээ улсын төсөвт 17.2 тэрбум төгрөгийг суулгачихсан байгаа. Эд нар оруулж ирэхдээ 15.8 тэрбумыг заръя гэж. Тэгэхээр үүний хооронд 1.4 тэрбум төгрөг Сангийн яам буцаагаад авчих нөхцөлтэй тогтоол гарах гэж байгаа юм. Хэрвээ энэ тогтоол гарвал Сангийн яаманд 1.4 тэрбум. 1.4 тэрбумын 400 саяыг нь сая бид нар бас зөвшөөрөөд өгчихлөө. Тэгэхээр энд 1 тэрбум төгрөгийн зөрүү гарч байгаа юм. Улсын Их Хурлаар энэ 1 тэрбум төгрөг шаардлагагүй юм гэдгээ оруулж ирж байгаа зарчмын санал юм уу? Заавал ийм тогтоол яагаад оруулж байгаа юм бэ гэдэг асуудал байна.

 Энд нэг зарчим нь хэрэв Ерөнхийлөгчийн сонгуулийн зардлыг 1 тэрбум төгрөгөөр багасгая гэдэг үндсэн дээр үүнийгээ хянаж оруулж ирж байгаа тогтоол гаргая гэж байгаа бол би гаргачихъя гэж бодож байна. Хэрвээ ийм шаардлагагүй, бид нар батлагдсан төсвийнхөө хүрээнд Сонгуулийн ерөнхий хороо зардгаа зараад, тэр үлдэж байгаа хэсэг нь дараа нь улсын төсөв уруугаа үлдэгдэл болоод орох юм гэж байгаа бол энэ тогтоол нэг их шаардлагагүй ийм л юм байна. Тэгэхээр үүний хариуг сонсоод, 1 тэрбумаар багасга, энэ тэрбум төгрөгөө Сангийн яам аваг, тэгээд бусад хэрэгцээндээ зарахад орог гэж байгаа бол энэ тогтоолыг 17.2 тэрбумаар нь батлахад бэлэн байна. Яагаад гэвэл улсын төсвийн баталсан хэмжээнээс багасаж байгаа учраас Төсвийн байнгын хороо энэ дээр нэг их тийм санаа зовоод байх юм одоогоор алга байна л даа.

 **Ц.Даваасүрэн:** -Тийм, алга байна. Тэгэхээр ингэе. Содномцэрэн дарга яг ямар үндэслэлээр оруулж ирж байгаа юм бэ? Үнэхээр багасгах шаардлагатай болсон гэж оруулж ирж байгаа юм уу, ер нь одоо бид нар багтааж болно, үүнийг заавал хэлэлцэх шаардлагагүй гэж үзэж байна уу гэдэг талаар нэг тайлбар хэлчих дээ.

 **Ч.Содномцэрэн:** -Гол үндэс нь Монгол Улсын Ерөнхийлөгчийн сонгуулийн тухай хуулийн 10 дугаар зүйлийн 10-ын 4 дэх хэсэгт Сонгуулийн ерөнхий хороог Улсын бүртгэлийн ерөнхий газраас гаргасан хүн амын тоонд төсөвлөн тооцсон саналаа Улсын Их Хуралд оруулна. Улсын Их Хурал бол тухай бүр хэлэлцээд батална гэсэн ийм л заалтын үндсэн дээр оруулж ирсэн юм.

 Гэтэл сая Байнгын хороон дээр ярьж байхыг харахад Их Хурал бол хуулиараа манай төсвийг баталчихсан. Одоо дахиад тогтоолоор батлуулах гээд байгаа юм. Өмнө нь хуулиар баталчихсан юмаа дахиад тогтоолоор батлах гээд ч байгаа юм шиг ийм юм болчихоод байгаа юм. Тийм учраас бидэнд, би түрүүн хэлсэн Сангийн яам 17.2 тэрбумынхаа хуваарийг Сонгуулийн ерөнхий хороонд ирүүлчихсэн. Бид энэ төсөвтөө багтаагаад сонгуулиа зохион байгуулах боломжтой. Саяын гарч ирж байгаа энэ зардлуудыг ингээд сая жишээлбэл, Шударга өрсөлдөөнтэй холбоотой зардал гарч ирж байна. Энийг шингээгээд ингээд явчихад боломжтой гэж үзэж байгаа юм.

 Ер нь өмнө нь байсан, Их Хурал төсвөө баталж өгдөг, Сонгуулийн ерөнхий хороо илүү гарсан хэмнэлтээ буцаагаад л төсөвт нь тушаадаг ийм л юутай байсан шүү дээ. Өнгөрсөн Их Хурлын сонгуулиар бол баталж өгсөн төсвөөс 3.3 тэрбум төгрөг хэмнээд улсын төсөвт буцааж өгсөн байгаа.

 **Ц.Даваасүрэн:** -Тэгэхээр ямар ч гэсэн энэ баталсан байгаа хэмжээндээ сонгуулиа явуулчихъя гэсэн санал байна шүү дээ, тийм үү? Явцын дунд ямар ч асуудал гараа билээ, тийм учраас хэрвээ хэмнэгдэх асуудал гарвал тэр нь Төсвийнхөө хуулийн дагуу буцаагаад хураагдаад явчихна гэж.

 Санал хэлэх гишүүн байна уу?

 -Алга байна. Тэгвэл энэ дээр ийм дүгнэлт гарах болох нь ээ. Би та бүгдэд танилцуулаадахъя.

 Улсын Их Хурал

 **Ё.Мөнхбаатар:** -Хуульч тайлбар хэлье гэнэ ээ.

 **Ц.Даваасүрэн:** -Тайлбар хэлэх юм уу?

 **М.Элбэгдорж:** -Тайлбар хэлэх шаардлага байна.

 **Ц.Даваасүрэн:** -За, хэлчих. Хэн билээ?

 -Элбэгдорж тайлбар хэлье.

 **М.Элбэгдорж:** -Урьд нь Содномцэрэн даргын хэлснээр бол хуучин хуулийн 7-гийн 2-оор зардлын хэмжээг тогтоож байсан. 2009 онд 7.5 тэрбум төгрөгийн зардал оруулж ирээд тэр нь нэмэгдэж байсан учраас улсын төсөвт тусгагдсан хэмжээгээр гээд 4 тэрбумаар баталж байсан юм билээ.

 Саяын тайлбарыг хэлэхэд, уг нь гишүүдийн гаргаад байгаа санал үндэстэй боловч саяын Сонгуулийн ерөнхий хорооноос өгч байгаа тайлбараар хуультайгаа зөрчилдөж байна. Яагаад гэхээр үүний түрүүний санал хураалтаар дахин сонгуулийн санал хураалтын зардлыг Ерөнхийлөгчийн сонгуулийн зардлаас гаргахаар сая санал хураагдчихлаа шүү дээ.

 **Ц.Даваасүрэн:** -Тийм.

 **М.Элбэгдорж:** -Энэ бол хоёр өөр хуулиар явдаг, хоёр өөр зардал. Тэгэхээр заавал ч үгүй зардлынхаа хэмжээг дахин тогтоох тогтоол гаргах шаардлагатай байна гэж үзэж байна.

 **Ц.Даваасүрэн:** -Тэр хэмжээгээр бууруулах хэрэгтэй болох нь, тийм ээ?

 **М.Элбэгдорж:** -Яагаад гэхээр Ерөнхийлөгчийн сонгуулийн зардлаас юу уруу шилжчихээд байгаа шүү дээ. Дахин сонгуулийн зардалд.

 **Д.Дэмбэрэл:** -Тэгвэл тэгээд яваад тэртэй тэргүй тэрбумаар нь эндээ байж л байгаа юм чинь.

 **Ц.Даваасүрэн:** -Тэгээд явцын дундаа хүрэхгүй асуудал, сонгуулиа явуулах явцад нэмэлт зардал гарах юм биш биз дээ?

 **Д.Дэмбэрэл:** -Сайн тооцсон юм байгаа биз.

 **Ц.Даваасүрэн:** -Бид нар бууруулаад батлаад явуулахад ямар ч асуудалгүй. Тогтоолоор.

 -Содномцэрэн дарга.

 **Ч.Содномцэрэн:** -1 тэрбум төгрөгийн асуудал гараад байгаа. Хэмнэлтээр. Одоо 5.8 дээр саяын Шударга өрсөлдөөн, хэрэглэгчийн төлөө газрын 391, нэмэх нь дахин санал хураалтын 397 сая төгрөг дээр нь нэмэх нь 91 сая төгрөг, ингээд цаана нь 1 тэрбум орчим төгрөгийн хэмнэлт гарч байгаа юм. Энэ хэмнэлтийг хаанаас гаргасан бэ гэхээр сонгуулийн хороодод ажиллаж байгаа.

 **Ц.Даваасүрэн:** -Хэмнэлт гаргах урьдчилсан тооцоо байгаа юм уу?

 **Ч.Содномцэрэн:** -Байгаа. Урьдчилсан тооцоо нь юу гэж гарсан бэ гэхээр нэг сонгуулийн хороонд ажиллах ажилтны урамшууллыг хуульд заасан урамшууллыг бид 300-аар анх төсөв батлагдаж байхад 300 мянган төгрөгөөр төсөвлөсөн. Одоо оруулж ирж байгаа дээр 50 мянган төгрөгөөр бууруулаад тэгээд 1 тэрбум 200 сая төгрөгийн хэмнэлт гаргая гэсэн ийм л санал оруулж ирж байгаа юм. Хэрвээ Их Хурлын гишүүд та бүхэн Байнгын хороо тэнд ажиллаж байгаа ажилтнуудын урамшууллыг бууруулах хэрэггүй гэвэл хуучнаар нь батлаад явж болно. Хэмнэлт гаргах нь зүйтэй гэж үзвэл 1.2 тэрбум төгрөгийн хэмнэлт гаргахаар бид нарын тооцоон дээр ийм л байгаа юм.

 Үүнийг яагаад яасан бэ гэхээр өмнөх төсөв хэлэлцэж байх үед та нар төрийн албан хаагчийг тэгж их урамшуулах хэрэг байгаа юм уу, үгүй юу. Тэд нар чинь албан үүргээ гүйцэтгэж байгаа ажилтнууд шүү дээ. Тийм учраас ийм их урамшуулал өгөх хэрэг байгаа юм уу, үгүй юу гэсэн шүүмжлэл бас хэлж байсан юм. Тэгээд бид хороон дээрээ ярьж байгаад 300-г 250 болгож, 50 мянгаар бууруулсан ийм л санал оруулж ирж байгаа юм. Манайх бол үндсэндээ нэг сар гаруйн хугацаанд 250-300 мянгыг төсөвлөж байгаа шүү дээ. Австралийн сонгуулийн хороонд ажиллаж байгаа нэг ажилтны нэг өдрийн хөлс нь 300 доллар байдаг юм билээ. Нэг ажилтны нэг өдрийн хөлс нь 300 доллар байдаг юм билээ.

 **Ц.Даваасүрэн:** -За, ойлголоо. Саяын ярьсан асуудлаар саналтай гишүүн байна уу?

 -Зоригт гишүүн.

 **М.Зоригт:** -Би эсвэл буруу ойлгоод байна уу? Тэд нар чинь уг нь төсвийг нь батлаад өгсний дараа Ерөнхийлөгчийн сонгуулийн тухай хууль батлагдсан. Хууль нь сүүлд батлагдсанаас болоод бид нар зарим зүйлийг тодотгох ёстой юм байна гэж ойлгоод хандаад байсан чинь сая Содномцэрэн даргын ярьж байгаагаар бол сонгуулийн хэсгийн хороодод ажиллах хүмүүсийн урамшууллыг 50 мянган төгрөгөөр хасчихаад, тэрийг л шийдэх гээд байгаа хүмүүс байна шүү дээ. Тэгэхээр энэ бол бид дэмий юм яриад байгаа юм биш үү? Нэгэнт хүмүүсийг 300 мянгаар урамшуулна гээд шийдчихсэн бол түүгээрээ л урамшуулах ёстой шүү дээ. Нэг их урамшуулж гийгүүлж байгаа аятай юм ярьчихаад нөгөө талдаа Авсралийнхан бол хоногт 300-г авдаг гээд шал ондоо юм нөгөө талаас нь хийчихэж байгаа юм. Нэг л цаг үрсэн юм яриад байх шиг санагдаад байх юм.

 **Ц.Даваасүрэн:** -Та бол санал, тогтоол хэлэлцэх хэрэггүй гэж үзэж байна уу?

 **М.Зоригт:** -Тийм, одоо больё. Зөвхөн 50 мянгаар өдөр, шөнөгүй ажиллаж байгаа тэр хүний шагнал урамшууллыг хасах тухай асуудлыг одоо яриад сууж байгаа байхгүй юу. Би ойлгохдоо Ерөнхийлөгчийн сонгуулийн төсөв баталсан учраас зайлшгүй өөрчлөлт орох гэж байна гэж ойлгоод хэлэлцээд явж байсан байхгүй юу. Одоо бид 50 мянган төгрөг хасах гэж байгаа бол энэ асуудлыг хэлэлцэх хэрэггүй гэдэг санал оруулж байгаа юм.

 **Ц.Даваасүрэн:** -Батбаяр гишүүн та санал хэлэх гэж байна уу?

 **Н.Батбаяр:** -Үгүй.

 **Ц.Даваасүрэн:** -Үгүй юу. Дэмбэрэл гишүүн.

 **Д.Дэмбэрэл:** -Энэ зүгээр, Тамгын газрын ажилтан, зөвлөхүүдийн яриад байгаа хоёр зүйл л гаргаж ирээд байна л даа. Сонгуулийн зардлыг тухай бүрд нь Улсын Их Хурал авч үзэж шийдвэр гаргаж байна гэсэн нэг тийм заалт. Хоёрдугаарт, урьд нь бас энэ зардлыг оруулж ирээд Төсвийн байнгын хороо Төрийн байгуулалтын байнгын хороо хэлэлцээд Улсын Их Хуралд тодорхой тоотой тогтоол оруулж байсан юм байна гэсэн жишиг тогтсон ийм хоёр юмаа баримталъя, тэгвэл зөрчилгүй болох гээд байна гэж Тамгын газрын ажилтнууд тайлбарлаж байна, тийм ээ? Яг тэгж үзэж байгаа бол тэртэй тэргүй энэ хяналттай явж байгаа учраас Сонгуулийн ерөнхий хорооны оруулж ирсэн тооцоогоор нь батлаад өгчихье гэж бодож байна.

 **Ц.Даваасүрэн:** -Хоёр санал гарч ирж байна. Өмнө нь та бүгдийн жишиг гэж үзээд байгаа 2009 оных чинь хүрэлцэхгүй боллоо гэж орж ирсэн байгаа шүү дээ. Хүрэлцэхгүй боллоо гэж орж ирж болох байсан. Одоо чинь хүрэлцээд байгаа байхгүй юу. Илүү гараад байгаа юм. Би хувь гишүүнийхээ хувьд саналаа хэлэхэд хүрэлцээд байгаа юм бол тэрэндээ зохицуулаад сонгуулиа явуул аа. Дутагдаад байгаа бол тогтоол орж ирж өөрчлөлт оруулах ёстой биз. Сонгуулийн явцын дунд болзошгүй зардал гарах ийм асуудал гараад ирдэг. Тэгээд дахиад төсөв хүрэлцэхгүй болчихсон, Их Хурал уруу орж ирэх ийм асуудал гарч болзошгүй учраас би бол сонгуулиа явуулчихаач ээ, хэмнэгдэх юм бол тэр хуулийнхаа дагуу тэр мөнгө чинь хураагдах юм байна гэж ойлгоод байна л даа.

 Нөгөө нэг санал гарч байгаа нь бол Ерөнхийлөгчийн сонгуулийн зардалд багтааж дахин сонгууль явуулах зардлыг оруулчихаж байгаа учраас тодотгох шаардлага гарлаа гэж үзээд байна шүү дээ. Тийм ээ. Энэ нь бас шийдэх, тодотгох шаардлага гарлаа гэж тодотгол хийж өгч байна гэсэн агуулгаар. Тэгэхгүй бол буруу жишиг тогтоож болохгүй. Саяын агуулгаас юу харагдаад байна вэ гэвэл ер нь зардлын зүйл, ангиар нь тухай бүр оруулж ирж баталж байгаа юм шүү гэдэг ийм буруу жишиг тогтох гээд байна шүү дээ. Тийм биш. “Тухай бүр” гэж байгаа чинь бол улсын төсөвт сонгуультай жил Иргэний бүртгэл нь, Сонгуулийн ерөнхий хороо нь хуулийнхаа шаардлагын дагуу төсвөө оруулж ирж батал гэсэн үг. Бид нар тэгээд батлаад өгчихсөн байгаа. Харин тэр төсөв нь хүрэлцэхгүй нөхцөл байдал үүссэн бол, тодотгох шаардлага гарсан бол оруулж ирэх ёстой. Гэтэл та бүхэн одоо ярихдаа тодотгох шаардлага гарчихлаа, бууруулах шаардлага гарлаа гэсэн үндэслэлээр энэ асуудлыг хэлэлцэх нь зүйтэй гэж хуулийн зөвлөхөөс санал оруулж байх шиг байна. Тэр үндэслэлээр ярьж болох юм. Тодотгох шаардлагатай бол бууруулъя.

 **М.Элбэгдорж:** -Нэг нь Их Хурлын сонгуулийн дахин сонгуулийн зардал чинь Ерөнхийлөгчийн сонгуулийн төсвийн хуулийн батлагдсанаас хасагдчихаад байна шүү дээ.

 **Д.Дэмбэрэл:** -Харин тийм. Тэрийг сая шийдчихсэн.

 **М.Элбэгдорж:** -Тэгэхээр анх батлагдсан зардлаас.

 **Ц.Даваасүрэн:** -Элбэгдорж микрофон аваад ярь.

 **М.Элбэгдорж:** -Төсвийн тухай хуулиар батлагдсан Ерөнхийлөгчийн сонгуулийн зардал байгаа шүү дээ. Тэрнээс чинь дахин сонгуулийн зардалд сая үндсэндээ 300-н хэд, саяын юугаа зохицуулаад зарцуулахаар эрхийг нь өгчихөөд байна шүү дээ. Тэгэхээр энэ чинь Ерөнхийлөгчийн сонгуулийн зардлаас Их Хурлын дахин санал хураалтын зардал гарчихаж байгаа учраас өөрчлөлт яалт ч үгүй байгаа байхгүй юу. Тэгэхээр хэлэлцэхээс өөр аргагүй байна гэж үзээд байгаа юм.

 **Ц.Даваасүрэн:** -Содномцэрэн дарга.

 **Ч.Содномцэрэн:** -Төсвийн тухай хуулин дээр бид ийм заалт бас харсан юм. Ерөнхийлөгчийн сонгуулийн зардал гэж байхгүй. Зүгээр Сонгуулийн ерөнхий хороо гээд сонгуулийн зардал 17.2 тэрбум төгрөг гээд л байж байгаа.

 **Ц.Даваасүрэн:** -Аан, сонгуулийн зардал гэж байгаа юм байна шүү дээ, Элбэгдорж гуай? Гэхдээ энд чинь ингэчихсэн байгаа юм. Гэхдээ сонгуулийн зардал гэж тусгагдаад Улсын Их Хурлын 2013 оны төсвийг хэлэлцэхэд Ерөнхийлөгчийн сонгуулийн зардалд гэж хэлхэгдчихсэн байгаа байхгүй юу. Тэгээд хэлхчихсэн байгаа юм. Гэхдээ хууль нь батлагдахдаа сонгуулийн зардал гэчихсэн байгаа юм байна л даа.

 **М.Элбэгдорж:** -Зардал нь задаргаа байхгүй, нийт дүнгээрээ л байгаа юм.

 **Ц.Даваасүрэн:** -Үгүй ээ, ингээд байгаа юм л даа. Хэрвээ одоо бууруулж баталж өгөх үү, хууль баталсан хэмжээндээ сонгуулиа явуулах уу гээд.

 -Эрдэнэбат гишүүн.

 **Д.Эрдэнэбат:** -Со дарга хэрэггүй юм оруулж ирээд байх юм. Одоо нэгэнт Төсвийн хуулинд 17 тэрбум гээд баталчихсан л байгаа бол тэрийг баталгаатай өгөөд тогтоолыг нь хуулийнх нь дагуу гаргаад явуулчихъя л даа. Дахиад нэг тоо оруулж ирээд хэмнэсэн, хэмнээгүй. Наадах чинь аягүй буруу ойлголт явж байна шүү дээ.

 Зоригтын хэлдэг үнэн шүү дээ. Юун 50 мянган төгрөг хэмнэх тухай яриад байгаа юм бэ гэж.

 **Ч.Содномцэрэн:** -15.8 гэсэн саналаа татлаа. Тэгээд дахин санал хураалтын 397 нэмэх нь Шударга өрсөлдөөний 91 сая төгрөгийг шийдэж өгөөч гэж хүсье.

 **Ц.Даваасүрэн:** -Одоо саналын томъёоллыг хураалгая.

 Сонгуулийн зардал, Сонгуулийн ерөнхий хорооны 2013 оны төсөвт зардалд. /энэ найруулга болохгүй байна/.

 Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөл нь 2013 оны төсвийн тухай хуулиар шийдэгдсэн байх тул хэлэлцэх шаардлагагүй гэж үзсүгэй. Мөн Сонгуулийн ерөнхий хороо энэ саналыг татаж авч байгаа учраас хэлэлцэх шаардлагагүй гэж үзсэн дүгнэлтийг Төрийн байгуулалтын байнгын хороонд хүргэе. Энэ саналын томъёоллыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 1

 Бүгд 10

 Төрийн байгуулалтын байнгын хороонд Төсвийн байнгын хорооны санал, дүгнэлт очиж хэлэлцэгдэнэ. Эцэслэн шийдэх нь Төрийн байгуулалтын байнгын хороо.

 Энэ хоёр асуудлыг хэлэлцэж дууслаа. Гишүүдэд баярлалаа. Өнөөдрийн хуралдаан үүгээр өндөрлөж байна.

 **Соронзон хальснаас буулгасан:**

 ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ